google/wiki40b huggingface dataset:
Andrew av Wyntoun

Andrew av Wyntoun (født  ca. 1350, død ca. 1423) var en forfatter av en lang metrisk (på vers) historie om Skottland som ble kalt  Orygynale Cronykil om Skottland (= Den originale krøniken om Skottland). Andrew var canon regular (religiøs geistlig) ved St. Andrews og prior ved St Serf's i Lochieven.
Andrew skrev krøniken på forespørsmål av sin velynder, Sir John of Wemyss, og det eldste bevarte manuskriptet av arbeidet er fortsatt oppbevart på Wemyss-familiens eie på Wemyss Castle i Fife. Emnet er Skottlands historie fra den mytiske perioden (derfor epitetet «original» i tittelen) og fram til kong Jakob I av Skottlands tiltredelse i 1406. De tidligste bøkene har ingen historisk verdi, men de siste har bestått prøven mot samtidige opptegnelser. Verkets filologiske interesse er stor ved at svært få verk fra denne perioden og ingen tilsvarende av dens størrelse er bevart i dens opprinnelige dialekt. Krøniken er også bemerkelsesverdig ved at den inneholder en av de aller første omtaler av den berømte eller beryktede røveren Robin Hood.
Teksten er bevart i åtte bøker, hvor tre er i British Library ved Royal (17 D xx.), Cottonian (Nero D. xi.) og Lansdowne (197); to er i det skotske biblioteket Advocates' library, Edinburgh (1923 og 1924), og ett ved Wemyss Castle (u.s.); ett i universitetsbiblioteket ved St Andrews, og ett som er i eie hos Mr John Ferguson, Duns, Berwickshire. Den første utgaven av krøniken, basert på manuskriptet fra Royal, ble publisert av David Macpherson i 1795, den andre utgaven ved David Laing i serien «Scottish Historians» (1872). Begge ble avløst av F.J. Amours (red.) The Original Chronicle of Andrew of Wyntoun (Den originale krøniken av Andrew av Wyntoun), Edinburgh: Blackwood, 1903-14, som fortsatt er standardutgaven.
Foxstone Park

Foxstone Park er en park i Fairfax County, i Vienna i Virginia i USA. Robert Hanssen, som ble dømt for spionasje for Sovjetunionen og Russland benyttet undersiden av en gangbru i parken for mange av sine «dead drops», blant annet umiddelbart før han ble arrestert av FBI i februar 2001.
Janiodes

Utseende

Middelsstore (vingespenn gjerne 60-70 millimeter), bredvingede, spinkle, brunlige spinnere. De mangler øyeflekker og stjerter på vingene og kan overflatisk sett minne om målere (Geometridae). Forvingen er litt tilspisset eller helt avrundet, med mange tverrbånd i ulike brunsjatteringer. Bakvingen er lignende farget men med færre tverrbånd.

Utbredelse

Slekten er utbredt i Sør-Amerika, særlig i Ecuador og Peru.
Trainee

Trainee er et begrep som ofte blir brukt om en nyutdannet med høyere utdanning som får en praksisperiode i en eller flere bedrifter i en tidsbestemt periode. Dette er en ordning som har blitt mer og mer vanlig med årene. Direkte oversatt fra engelsk betyr trainee; praktikant, opplærings/kandidat eller aspirant, hvorav praktikant antas å være det norske begrepet.

Hensikt

Ansettelse av trainee, det være seg via en regional traineeordning eller konserntrainee er for å rekruttere og trene opp unge og høyt nyutdannede kandidater for senere fast ansettelser, gjerne innen ulike lederposisjoner.
Mondragon (Northern Samar)

Mondragon (Bayan ng Mondragon) er en kommune i Filippinene. Kommunen ligger på øya Samar og tilhør provinsen Northern Samar. Folkemengden var på 38 726 innbyggere i 2015.
Sausage Party

Handling

En pølse søker sannheten om eksistensen sin. Etter å ha falt ut av en handlevogn, legger pølsen og hans nye venner ut på en farefull reise gjennom supermarkedet for å finne tilbake til deres del av butikken før salget for den amerikanske nasjonaldagen.
Almepraktmåler

Utseende

En middelsstor (vingespenn 35 – 44 mm), slank, hvit måler. Kroppen er gul med svarte flekker. Vingene er tynt skjellkledte og delvis gjennomsiktige, med hvit grunnfarge. Forvingen er gulbrun ved roten og har en stor, gul og svart flekk ved bakkanten, ellers spredte, lysgrå flekker, noen av dem danner et tverrbånd i vingens ytre del. Bakvingen har en gul og svart flekk ytterst ved innerkanten, ellers spredte, lysgrå flekker. Larven har svarte og gule lengdestriper.

Levevis

Målere tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Almepraktmålerens larver lever på alm (Ulmus spp.), av og til også på bøk (Fagus sylvatica). De voksne målerne flyr om natten i mai – juli.
Aline (Oklahoma)

Geografi

Ifølge United States Census Bureau har tettstedet et totalt areal på 0,78 km² som alt er land.
Aline er knyttet til delstatens offentlige veisystem (state highway system) via State Highway 8B. Tettsted ligger ved vestlige enden av highwayen.
Tilloforma

Utseende

Forholdsvis små, spinkle, mørkbrune trebukker med lyse tegninger på dekkvingene. Artene minner overflatisk om maur. Antennene er tynne og omtrent så\ lange som kroppen. Pronotum har rundede sider og er nærmest tønneformet sett ovenfra. Den bakerste delen er markert innsnevret slik at det blir en tydelig "stilk" mellom forkroppen og dekkvingene. Disse er parallellsidige med omtrent rettvinklede "skuldre". Beina er nokså lange med klubbeformede lår.

Utbredelse

Slekten er utbredt i Australia (Queensland og Lord Howe Island).
Śrī Siṃha

Śrī Siṃha (sanskrit; devanagari: श्री षिंह​; tibetansk: ཤྲི་སིང་ཧ; wylie: shri sing ha), bedre kjent under navnet Sri Singha, var en indisk buddhistmunk som levde i det 8. århundre. Han var elev av Mañjuśrīmitra og læreren til Vimalamitra, og en sentral skikkelse innenfor utbredelsen av dzogchen.
Sporesølje

Sporesølje er en sølje med 6 eller 8 sporer som står ut fra en ring.  Disse taggene kan ligne på ridesporer og har gitt søljen navn. Sporene er ofte tredelt, og mellom sporene er det ofte små tagger. Sporesøljer er støpt. De har vært laget både i sølv og i messing eller andre kobberlegeringer. Sporesøljer i sølv har ofte forgylling.
Bruk av sporesøljer har hatt stor utbredelse. På Østlandet har de vært brukt fra Gudbrandsdalen i nord til Setesdal i sør, og på Vestlandet er de kjent fra Ryfylke og til Sogn. På begynnelsen av 1800-tallet kom det sporesøljer med hengende løv, men disse fikk ikke noen stor utbredelse, og i Valdres er det bruk sporesøljer med hengende ringer.
Alderen på sporesøljer er usikker. Sporesøljer er nevnt i skifter i Telemark på slutten av 1600-tallet. Jorun Fossberg mener den er gammel, men har ikke funnet materiale som kan følge formen tilbake til middelalderen. Men Rikard Berge peker på at formen går igjen et angelsaksisk middelalderfunn,der det er funnet en smykkedel med seks sporer som står i krans rundt en rund plate med et ansikt i midten.  
Sporesøljer har klare felles trekk med støpte glibbsøljer.
Pretty Scary Silver Fairy

Pretty Scary Silver Fairy er popsangeren Margaret Bergers andre album. Dette albumet har mye mer elektronisk preg enn det første. Plata ble sluppet i oktober 2006, og det meste av stoffet på plata er laget av Margaret Berger selv.
Tell Tayinat

Tell Tayinat er et arkeologisk funnsted ca. 25 km fra Antakya på Amuqsletten, direkte ved funnfeltet Tell Açana. Den er en lavtliggende antikk tell på østre bredd av den store buktningen av elven Orontes, i provinsen Hatay.
I antikken ved dette formodentlig Kunulua, som var hovedstad for det senhettittiske kongeriket Patina. I Tell Tayinat ble det fremfor alt funnet monumental øsøyle- og pillarbaser fra 900-tallet og 800-tallet f. Kr. Det kan være det samme som byen Kalah som er nevnt i Første Mosebok (1 Mos 10.10).
Tell Tayinat ble utgravd mellom 1935 og 1938 av Oriental Institute of University of Chicago. I 1936 fant man flere bruddstykker av en kolossalstatue av Halparuntiyas II.
Siden 2008 har det pågått utgravninger under arkeologen Timothy P. Harrison fra University of Toronto. I juni 2012 fant man øvre del av av en kolossalstatue av den lokale hettittiske kong Šuppiluliuma (9. årh. f.Kr.).
Restene av den syrisk-hettittiske byen Alalakh ligger ikke langt unna.
Caspar Klein

Bakgrunn

Caspar Klein vokste opp i Schneppenohl i Biggetal, et sted som senere er blitt overflommet av en kunstig innsjø, Biggesee. Han tok sitt abitur ved  Gymnasium Theodorianum i Paderborn.

Prest

Etter studier i Münster ble han den 21. mars 1890 presteviet i Paderborn av hjelpebiskop Franz Wilhelm Cramer fra Münster. Deretter var han sjelesørger i Bochum og fra 1901 i Röhlingshausen før biskop Karl Joseph Schulte av Paderborn i 1911 gjorde ham til domkapitular og den 28. desember 1912 til sin generalvikar.

Biskop, erkebiskop

Da biskop Schulte ble valgt til erkebiskop av Köln, utnevnte pave Benedikt XV Caspar Klein den 30. april 1920 til biskop av Paderborn. Han ble bispeviet den  1. august 1920 av sin forgjenger Karl Joseph Schulte; medkonsekrerende biskoper var Johannes Poggenburg av Münster og Hermann Wilhelm Berning av Osnabrück.
Likesom alle biskoper av Paderborn siden 1868 var Caspar Klein samtidig apostolisk vikar av Anhalt. De siste menigheter ble i 1921 som den siste rest av Det apostoliske vikariat i nord inkorporert i bispedømmet Paderborn.
Som følge at konkordatet med Preussen av 13. august 1929 ble biskop Klein den 13. august 1930 utnevnt av pave Pius XI til første erkebiskop av Paderborn. I 1936, i hans embedsperiode, falt 1100-årsfeiringen av overføringen av relikviene av den hellige Liborius fra Le Mans til Paderborn.
Nasjonalsosialismens tid: Som erkebiskop av Paderborn i 1930-årene protesterte Klein mot den anti-kristne propaganda bedrevet av nazistene. Dokumenter forberedt av det amerikanske Office of Strategic Services (OSS) og fremlagt som bevismateriale i Nürnbergprosessene viser at nazistene var tilbakeholdne med å ta livet av tyske kirkeledere fordi de ikke ønsket å skape martyrer. Men katolske ledere ble ikke desto mindre ofte gjenstand for vold eller for trusler om vold, særlig forvoldt av SA, SS eller Hitlerjugend. En rekke tilfeller ble løftet frem av OSS, blant dem ett rettet mot erkebiskop Klein av Paderborn, som var 74 år ved sin død.
Dyrekommunikasjon

Dyrekommunikasjon er enhver handling hos et dyr som innvirker på handlingene til et annet dyr. Studiet av dyrekommunikasjon, av og til kalt zoosemiotikk, har spilt en viktig rolle av utviklinga av atferdsbiologi, sosiobiologi og studiet av dyrekognisjon.
Dyrekommunikasjon, og all forståelse av dyreverdenen generelt, er et raskt voksende forskningsområde, og til og med så seint som på 2000-tallet har det blitt gjort flere framskritt.
Safa fabrikker

A/S Safa-Samnanger er en tekstilfabrikk i Samnanger kommune i Hordaland. Bedriften ble etablert i 1931 og produserer strømper og strikkede plagg.
I 1931 kjøpte Alfred M. Bruvik opp Voss Strømpefabrikk, og etablerte A/S Safa-Samnanger Fabrikker. To år senere kjøpte han en fabrikkbygning i St. Jørgens gate i Bergen, og bedriften ble flyttet hit for å få plass til å utvide produksjonen. Våren 1941 var fabrikken på flyttefot for tredje gang, denne gangen til Tysse i Samnanger kommune.
Alfred M. Bruvik, kjøpte fabrikktomten i 1940. Sommeren 1941 sto en ny fabrikkbygning klar, og strømpefabrikken kunne flytte inn i lokalene. Fabrikken produserte tykke og tynne strømper, slitestrømper og luksusstrømper, sokker og sportsstrømper.
I 1999 startet utflyttingen av produksjonen til Skinija i Kaunas i Litauen. I dag er det kun lager og pakkavdeling igjen i produksjonslokalene i Samnanger.
Dag Jørund Lønning

Bakgrunn

Lønning har skrevet en rekke artikler og bøker om utviklingen i Midtøsten, kulturøkonomi, innlevingsøkonomi/opplevingsøkonomi, livet i matjorda, kulturarv, nyskaping og bygdeutvikling.
Lønning er rektor og professor i nyskaping og bygdeutvikling ved Høgskulen for landbruk og bygdeutvikling. Han har tidligere vært forsker ved Chr. Michelsens Institutt, faglig leder ved Telemarksforsking i Bø, seniorforsker ved Nordlandsforskning og direktør ved Norsk senter for bygdeforskning.
Lønning er kåret til Årets landbruksblogger 2014 og Årets bygdeprofil 2015 av Nationen sine lesere, og ble, som en av veldig få forskere, plassert på Nationen og Bondebladets liste over «de 100 mektigste i norsk landbruk» både i 2015, 2016 og 2017. I 2019 ble Lønning tildelt hedersprisen "Årets meitemark" av organisasjonen Økologisk Norge for sitt arbeid for livet i matjorda og et naturnært landbruk.
Palazzi Pontifici

Palazzi Pontifici er en bygning som utgjør en del av Vatikanbyen i Roma. Den er blitt innredet og smykket av mange kunstnere, deriblant Rafael of Botticelli. Rafael dekorerte det viktigste rommet, Stanza della Segnatura, og et siderom, Stanza di Eliodoro. Pave Julius II hadde til hensikt å benytte dette rom for audienser så Rafael valgte å innrede det med fresker som understreker Kirkens kraft.
Årets italienske spiller i Serie A

Årets italienske spiller i serie A er en pris som deles ut av Associazione Italiana Calciatori til den beste italienske fotballspilleren i serie A.
Freden i Stralsund

Freden i Stralsund (Stralsundfreden) var en militær våpenhvile mellom Hansabyene og Danmark. Fredsavtalen ble inngått 24. mai 1370 i Stralsund.  Avtalen ble forhandlet frem av representanter for byene og Henning Podebusk på vegne av kong Valdemar Atterdag. Avtalen ga blant annet Hansabyene kontroll over Skånemarkedet i 15 år og rett til å godkjenne valget av Valdemars etterfølger.

Beskrivelse

Den 1. mai 1370 møttes i Stralsund representanter for 23 hansebyer med danske utsendinger under ledelse av Henning Podebusk, høvedsmann for kongeriket Danmark, for erkebiskopen av Lund og or biskopene av Roskilde og Odense. Dem danske konge selv hadde etter sitt nederlag forlatt ditt rike. 
Representantene for hansebyene Lübeck, Stralsund, Greifswald, Stettin, Kolberg, Stargard, Kulm, Thorn, Elbing, Danzig, Riga, Reval, Dorpat, Kampen, Zuidersee, Briel, Harderwijk, Zutphen, Elburg, Stavoren, Deventer, Dordrecht og Amsterdam var enten borgermestere eller rådsherrer i sine byer.
Stralsunds rang i hansens vendiske kvarter var uten tvil bare nest etter Lübeck. Hansaens to fremste utenrikspolitiske ledelsespersonligheter på denne tid var Lübecks borgermester Jakob Pleskow og stralsunderen Bertram Wulflam. I begge krigene mot Danmark hadde Stralsund spilt en betydelig rolle og også gitt store finansielle og materielle bidrag. Også politisk var Stralsunds rolle sterk: Fra 1358 til 1370 ble 20 hansedager avholdt her, mot 18 i Lübeck, 14 i Rostock og seks hver i Wismar og Greifswald. Denne rolle fant sitt uttrykk i at det var Stralsund som ble valgt som møte sted for forhandlingene med Det danske råd.
Ettersom Hansaen i motsetning til sine allierte ikke var opptatt av merrskapsområder men hovedsakelig om handelsfordeler, kunne den la forbli på danske hender de under krigen erobrede deler av Skåne men nøye seg med å få tilbake med sine gamle privilegier. De beholdt for seg selv festningene Helsingborg, Malmö, Skanør og Falsterbo for femten år, som var å utløse mot 12.000 merker rent sølv. Slik havnet den danske øresundstollen i Hansaens kasse. Dessuten fikk Det danske riksråd i fremtiden ikke velge noen ny konge uten forutgående tilslutning fra Hansaen. 
Freden ble inngått uten hertug Albrecht II av Mecklenburg, som dermed følgte seg forbigått og inngikk en separatfred, som gikk ut på at hans barnebarn Albrecht IV av Mecklenburg skulle bli konge.
Den 24. mai 1370 beseglet representanene for det danske riksråd under Henning Podebusk og for Kölner-konføderasjonens forente byer Freden i Stralsund, som befestet byforbundets sterke rolle for lang tid. I fredsavtalen blir Visbys friget restituert; dessuten måtte Danemark å sikre Hansaen på Østersjøen, også mot  ummelandsfarere. Hansaen kunne slik sikre seg monopol på den økonomisk meget betydelige sildshandeleb på Skånemarkedet i Falsterbo.
Freden i Stralsund markerer høydepunktet for den hanesatiske forbund i Østersjøområdet. Blant annet oppnådde man at Valdemars etterfølger bare kunne velges med Hansens tilslutning.
Mingun-pagoden

Mingun-pagoden (burmesisk: မင်းကွန်းပုထိုးတော်ကြီး; BGN/PCGN: mingun-budodawkyi), også kalt Mantara Gyi-pagoden, ligger i småbyen Mingun i det sentrale Myanmar, nord for Mandalay ved floden Ayeyarwady. 
Kong Bodawpaya hadde til hensikt å bygge verdens største pagode. Denne buddhistiske helligdommen var ment å nå en høyde på 152 meter. Den skulle tjene som et tegn på hans egen store makt og som relikieskrin for en av Buddhas tenner. Det var keiseren av Kina som hadde skjenket ham den, likesom tre av hans barnebarn for at de skulle bli kongens koner. 
I 1790 begynte tusende av straffanger med byggingen. Prosjektet ble aldri ferdig; ved kong Bodawpayas i 1819 ble arbeidene helt innstilt. Det som ble ferdig, var pagodens fundament, som var 72 meter langt og 50 meter høyt. Ved et jordskjelv i 1838 ble det enorme teglseinsbygget sterkt skadet, likeså to svære chinther, hvis rester ligger på elvebredden foran pagoden. 
Hvordan Mingun-pagoden gang skulle se ut, kan man få et inntrykk av ved å se på den fem meter høyre Pondawpaya-pagoden like i nærheten.
La Queue-en-Brie

Historie

7. juli 1899 ble en del av arealet til La Queue-en-Brie skilt ut og slått sammen med en del av arealet til Chennevières-sur-Marne og en del av arealet til Villiers-sur-Marne og dannet kommunen Le Plessis-Trévise.
Yingluck Shinawatra

Bakgrunn

Yingluck ble født 21. juni 1967, som det niende og yngste barnet til Lert og Yindee Shinawatra. Shinawatraene tilhører det alternative Changmai-baserte politiske opposisjonsmiljøet (som støttes av «rødskjortene»), og som i årtier har stått i motsetning til den Bangkok-baserte politiske eliten i Thailand (som støttes av de såkalte gulskjortene). Hun studerte statsvitenskap ved  Chiang-Mai Universitet, der hun avsluttet med en bachelorgrad i 1988. Så fortsatte hun sine studier i statsvitenskap og bedriftsøkonomi i USA, der hun studerte ved Kentucky State University og mottok en mastergrad i 1990. Etter at hun reiste tilbake til Thailand, jobbet hun i ledende stillinger i ulike selskaper i hennes families eie. Politisk var hun, frem til hun ble lansert som statsministerkandidat, knapt synlig.
Statsstøtte

Statsstøtte er et begrep som Den europeiske union (EU) og Det europeiske frihandelsforbund (EFTA) bruker om økonomisk støtte fra et offentlig organ eller et offentlig finansiert organ til bestemte bedrifter og som er egnet til å påvirke konkurranse og handelen mellom medlemsstatene. Begrepet brukes også i annet internasjonalt og nasjonalt regelverk.
Regelverket for statsstøtte skal hindre offentlige myndigheter i å gi enkelte bedrifter eller sektorer gunstigere konkurranseposisjon enn bedrifter som ikke nyter godt av slik støtte. Støttebegrepet er svært vidt og omfatter tiltak som tilfører mottakeren midler, for eksempel direkte tilskudd. Det vil også foreligge støtte dersom bedrifter fritas for økonomiske byrder som ellers skulle vært pålagt, for eksempel avgiftsfritak.
Det finnes også former for lovlig statsstøtte. Støtten må som hovedregel være meldt og godkjent hos Europakommisjonen eller EFTAs overvåkningsorgan. Myndighetene vil også kunne sette i gang støtteordninger i en del unntatte områder. Fritakene gjelder på områder som små og mellomstore bedrifter, opplæringstiltak, sysselsettingstiltak, miljøstøtte, samt forskning og innovasjon.
Stakk (klesplagg)

En stakk er et skjørtelignende plagg med bryststykke, ryggstykke og seler. Betegnelsen kan også brukes om den nedre delen av en bunad. Ordet kommer fra det norrøne ordet stakkr, som trolig kommer av stak(k)a som betyr «skinn».
I Telemark har den omfangsrike beltestakken, bunadsstakk holdt oppe med et kraftig belte, tradisjoner tibake til fest- og hverdagplagg på 17- og 1800-tallet. På 1800-tallet kom stakk og liv, som det siste leddet i utviklinga av folkedrakta. Dette var en forenkling av beltestakken, og var vanlig som festantrekk fram til midten av 1920-tallet. På stakk og liv er livet ettersittande og går ned til livet.
Hypolithus

Utseende

Nokså små (ca. 7 millimeter) og brede, brunlige eller mørke smellere. Oversiden er kledt med korte hår. Antennene er 11-leddete, ganske lange, noe sagtakkede. Brystskjoldet (pronotum) er rundet sett ovenfra, gjerne omtrent så langt som bredt. Sidekantene er tydelig markerte, og bakhjørnene er rett tilbaketrukket. Dekkvingene er noe hvelvede og rundede, vanligvis omtrent så brede som brystskjoldet, med tydelige lengdestriper. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Disse artene lever på bakken på strender, og kan gjerne finnes under steiner.

Utbredelse

Slekten er utbredt ved de nordlige Stillehavskystene av Asia (sør til Japan) og Nord-Amerika (sør til British Columbia).
Vokskabinett

Et vokskabinett er et museum der man kan se statuer av mennesker, gjerne berømtheter, støpt i voks. Statuene er ofte lagd med levende modeller, og er laget slik at de gir inntrykk av å være mest mulig like levende mennesker. Et velkjent vokskabinett er Madame Tussauds i London. Et annet var det tidligere Svenska Panoptikon, men Wax World, Ooty i India er fremdeles i drift.
Hin Føroyski Flokkurin

Hin Føroyski Flokkurin (norsk oversettelse: «Det færøyske partiet») var et politisk parti på Færøyene.
Partiet ble ledet av lektor Ólavur Christiansen, og stilte liste ved lagtingsvalget i 1994. Hin Føroyski Flokkurin fikk 616 stemmer (2,4 %) og ingen mandater på Lagtinget. Av partiets stemmer fikk Christiansen 174 personstemmer, flere enn de tidligere statsministrene Atli Dam og Pauli Ellefsen.
Qassam-rakett

Palestinsk kritikk

Bruken  av rakettene er kritisert fra forskjellig hold, også den palestinske siden. President Mahmoud Abbas har uttalt at det ikke finnen noen rettferdiggjørelse for bruken av våpenet, verken fra Gaza eller noen andre steder, og at denne bruken bringer ikke fred noe nærmere. Også den palestinske utsendingen til FNs menneskerettighetsråd, Ibrahim Khreisheh, uttalte 9. juli 2014 i et intervju på palestinsk TV, oversatt av MEMRI, at Hamas-raketter som avfyres blindt inn i tett befolkede områder er «forbrytelser mot menneskeheten» («crimes against humanity»), og israelske motangrep mot disse blir da et lovlig svar i henhold til internasjonal rett.